Document ID: 32005L0048

A BIZOTTSÁG 2005/48/EK IRÁNYELVE
(2005. augusztus 23.)
a 86/362/EGK, a 86/363/EGK és a 90/642/EGK tanácsi irányelvnek a gabonafélékben, valamint egyes állati és növényi eredetű termékekben, illetve azok felületén található egyes peszticid-szermaradványok megengedett legmagasabb mértéke vonatkozásában történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélékben, illetve azok felületén található peszticid-szermaradványok megengedett legmagasabb mértékének meghatározásáról szóló, 1986. július 24-i 86/362/EGK tanácsi irányelvre (1) és különösen annak 10. cikkére,
tekintettel az állati eredetű élelmiszerekben, illetve azok felületén található peszticid-szermaradványok megengedett legmagasabb mértékének meghatározásáról szóló, 1986. július 24-i 86/363/EGK tanácsi irányelvre (2) és különösen annak 10. cikkére,
tekintettel az egyes növényi eredetű termékekben - többek között a gyümölcsökben és zöldségekben -, illetve azok felületén található peszticid-szermaradványok megengedett legmagasabb mértékének meghatározásáról szóló, 1990. november 27-i 90/642/EGK tanácsi irányelvre (3) és különösen annak 7. cikkére,
tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (4) és különösen annak 4. cikke (1) bekezdésének f) pontjára,
mivel:
(1)
A következő, már létező hatóanyagok felvételre kerültek a 91/414/EGK irányelv I. mellékletébe: az iprodion a 2003/31/EK bizottsági irányelv (5) értelmében; a propikonazol a 2003/70/EK bizottsági irányelv (6) értelmében és a molinát a 2003/81/EK bizottsági irányelv (7) értelmében.
(2)
A következő új hatóanyagok felvételre kerültek a 91/414/EGK irányelv I. mellékletébe: a mezotrion a 2003/68/EK bizottsági irányelv (8) értelmében; a sziltiofam, a pikoxisztrobin, a flufenacet, a jodoszulfuron-metil-nátrium és a fosztiazát a 2003/84/EK bizottsági irányelv (9) értelmében.
(3)
A 91/414/EGK irányelv I. mellékletébe való felvétel a hatóanyagok tervezett felhasználására vonatkozó, benyújtott információk értékelésén alapult. Bizonyos tagállamok már benyújtottak erre a felhasználásra vonatkozó információkat az említett irányelv 4. cikke (1) bekezdésének f) pontjával összhangban. A rendelkezésre álló információt megvizsgálták, és az elégségesnek bizonyult egyes megengedett legmagasabb szermaradványértékek megállapításához.
(4)
Amennyiben nem állapítottak meg közösségi megengedett legmagasabb szermaradványértéket, illetve ideiglenes megengedett legmagasabb értéket, a tagállamoknak a 91/414/EGK irányelv 4. cikke (1) bekezdése f) pontjának megfelelően nemzeti ideiglenes maximális szermaradványértéket kell megállapítaniuk az ezeket a hatóanyagokat tartalmazó peszticidek esetleges engedélyezése előtt.
(5)
A közösségi megengedett legmagasabb szermaradványértékek és a Codex Alimentarius által javasolt értékek megállapítása és értékelése hasonló eljárás alapján történik. Az ipriodon és a propikonazol esetében a Codexben szerepel korlátozott számú megengedett legmagasabb szermaradványérték. Közösségi megengedett legmagasabb szermaradványértékeket a 86/362/EGK, a 86/363/EGK és a 90/642/EGK irányelv már megállapított az ipriodon (93/58/EGK tanácsi irányelv) (10) és a propikonazol (94/30/EK tanácsi irányelv) (11) esetében. Ezeket figyelembe vették ebben az irányelvben. Azokat a Codexben szereplő megengedett legmagasabb szermaradványértékeket, amelyek visszavonását a közeljövőben ajánlani fogják, nem vették figyelembe. A Codexben szereplő megengedett legmagasabb szermaradványértékeken alapuló megengedett legmagasabb szermaradványértékeket a fogyasztók szempontjából fennálló kockázatokra tekintettel értékelték. A Bizottság számára rendelkezésre álló tanulmányokon alapuló toxikológiai végpontok felhasználásával kockázatot nem állapítottak meg.
(6)
Az érintett hatóanyagoknak a 91/414/EGK irányelv I. mellékletébe történő felvétele céljából a vonatkozó műszaki és tudományos értékelést bizottsági felülvizsgálati jelentések formájában véglegesítették. A hatóanyagokra vonatkozó értékelő jelentéseket az (1) és (2) preambulumbekezdésben említett bizottsági irányelvekben szereplő időpontokban véglegesítették. Ezekben a jelentésekben megállapították az érintett anyagokra vonatkozó megengedhető napi bevitelt (ADI), illetve szükség szerint az akut referenciadózist (ARfD). A közösségi eljárásokkal összhangban kiértékelték és meghatározták, milyen mértékben vannak kitéve a fogyasztók az érintett hatóanyagokkal kezelt élelmiszereknek. Figyelembe vették az Egészségügyi Világszervezet által kiadott iránymutatásokat (12) és a Növényügyi Tudományos Bizottság véleményét (13) az alkalmazott módszertannal kapcsolatban. Azt a következtetést vonták le, hogy a javasolt megengedett legmagasabb szermaradványértékek nem eredményezik a megengedhető napi bevitel vagy az akut referenciadózis túllépését.
(7)
Annak érdekében, hogy a fogyasztó megfelelő védelemben részesüljön a növényvédő szerek jogosulatlan felhasználásából származó szermaradványok hatása ellen, az ideiglenes megengedett legmagasabb szermaradványértékeket a kérdéses termék/peszticid kombinációkra az alsó kimutathatósági határon kell megállapítani.
(8)
Ezen ideiglenes megengedett legmagasabb szermaradványértékek közösségi szintű megállapítása nem akadályozza a tagállamokat abban, hogy a 91/414/EGK irányelv 4. cikke (1) bekezdésének f) pontja, valamint VI. melléklete alapján az érintett szerekre vonatkozóan ideiglenes megengedett legmagasabb szermaradványértékeket állapítsanak meg. Egy négyéves időszak elegendőnek tűnik az érintett hatóanyagok további felhasználásainak értékeléséhez. Az ideiglenes megengedett legmagasabb szermaradványértékek ekkortól fogva véglegessé válnak.
(9)
A 86/362/EGK, 86/363/EGK és 90/642/EGK irányelvek mellékleteiben rögzített megengedett legmagasabb szermaradványértékeket ezért a peszticidek betiltásának megfelelő felügyelete és ellenőrzése, illetve a fogyasztók védelme érdekében módosítani kell. Azokra az esetekre, amelyekre a megengedett legmagasabb szermaradványértékeket már korábban megállapították az említett irányelvek mellékletei, azokat módosítani kell. Amennyiben még nem állapítottak meg megengedett legmagasabb szermaradványértékeket, meg kell azokat állapítani.
(10)
Ezért a 86/362/EGK, a 86/363/EGK és a 90/642/EK irányelvet ennek megfelelően módosítani kell.
(11)
Az ebben az irányelvben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 86/362/EGK irányelv a következőképpen módosul:
1.
A II. melléklet A. része kiegészül a mezotrion, a sziltiofam, a pikoxistrobin, a flufenacet, a jodoszulfuron-metil-nátrium, a fosztiazát és a molinát megengedett legmagasabb szermaradványértékeivel az ezen irányelv I. mellékletében foglaltak szerint.
2.
A II. melléklet A. részében a propikonazolra és az ipriodonra megadott megengedett legmagasabb szermaradványértékek helyébe az ezen irányelv II. mellékletében foglalt értékek lépnek.
2. cikk
A 86/363/EGK irányelv a következőképpen módosul:
1.
A II. melléklet A. része kiegészül a pikoxisztrobin megengedett legmagasabb szermaradványértékével az ezen irányelv III. mellékletében foglaltak szerint.
2.
A II. melléklet B. részében a propikonazolra megadott megengedett legmagasabb szermaradványérték helyébe az ezen irányelv IV. mellékletében foglalt érték lép.
3. cikk
A 90/642/EGK irányelv a következőképpen módosul:
1.
A II. melléket kiegészül a mezotrion, a sziltiofam, a pikoxistrobin, a flufenacet, a jodoszulfuron-metil-nátrium, a fosztiazát és a molinát megengedett legmagasabb szermaradványértékeivel az ezen irányelv V. mellékletében foglaltak szerint.
2.
A II. mellékletben a propikonazolra és az ipriodonra megadott megengedett legmagasabb szermaradványértékek helyébe az ezen irányelv VI. mellékletében foglalt értékek lépnek.
4. cikk
(1) A tagállamok legkésőbb 2006. február 24-ig hatályba léptetik és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy megfeleljenek ennek az irányelvnek. A tagállamok e rendelkezések szövegét és a rendelkezések és az irányelv közötti megfelelési táblázatot eljuttatják a Bizottsághoz.
A rendelkezéseket 2007. február 24-től alkalmazzák.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok eljuttatják a Bizottsághoz nemzeti joguk azon legfontosabb rendelkezéseit, amelyeket a jelen irányelv hatálya alá tartozó területen jóváhagynak.
5. cikk
Ez az irányelv az Európai Unió Hivatalos Lapjában való közzétételét követő huszadik napon lép hatályba.
6. cikk
Ennek az irányelvnek a tagállamok a címzettjei.
Kelt Brüsszelben, 2005. augusztus 23-án.

Labels: 0
17
20
6